«Glem advarselen fra livredde mediefolk: Når du laster ned Adblock kan du faktisk være med å redde mediebransjen.»

Det skriver Marius Karlsen, redaktør i lokalavisen iTromsø i sin blogg, Helt digital.

Applikasjoner som Adblock blokkerer annonser på nettsider. Det fører til store økonomiske tap for nettavisene. Flere store mediehus vurderer å blokkere leserne som bruker slike apper.

– Akkurat på det punktet støtter jeg ikke Marius. Norske aviser er i ferd med å miste sin viktigste inntektskilde, papiravisen, og nå er vi i ferd med å tape stort på vår nest viktigste, nemlig nettannonsene, sier sjefredaktør i iTromsø, Stig Jakobsen, til NRK.

Optimist

Marius Karlsen står oppført som redaktør i avisen, men har i det siste vært engasjert i flere prosjekter innad i mediekonsernet Polaris media, som iTromsø er en del av.

– Jeg setter jo situasjonen på spissen i blogginnlegget mitt, men hovedbudskapet mitt er jo at jeg ikke skal være den som dømmer deg, dersom du får en bedre leseropplevelse av å laste ned en app som blokkerer annonser, sier Karlsen til NRK.

– Mediebransjen trenger et dytt for å komme seg videre og gjennomføre de endringene som må til. Vi må sette leserne i sentrum. Det gjør vi ikke med de publiseringsmetodene vi har i dag.

Han har tidligere blogget om at han mener betalingsmurer, som flere nettaviser benytter seg av, ikke er fremtiden. Han mener også dagens publiseringsplattformer ikke fungerer.

– Det finnes ingen fasitsvar for hvordan mediebransjen skal angripe fremtiden, men mulighetene er mange. Å tilpasse innholdet til den enkelte brukeren kan være en vei å gå.

– Har du fått reaksjoner på at du som redaktør fremmer slike meninger?

– Å mene at vi må sette brukeren i sentrum er ikke kontroversielt i seg selv. Jeg har bare fått støtte så langt. Jeg er veldig optimistisk til medienes fremtid.

Slik ser VGs mobilutgave ut med og uten annonser. Foto: Gaute Zakariassen / NRK

– Vi trenger kunnskap

– Jeg synes Marius' konklusjon er litt naiv, men vi skal ha rom for debatt rundt dette temaet, og ønsker ikke å kneble noen som hevder noe annet enn meg, sier sjefredaktør Stig Jakobsen.

Flere leser nettaviser enn papiraviser

– Vi tjener penger på nettannonser, og jobber nå med å skaffe oss nødvendig kunnskap rundt annonseblokkering, og hva vi kan gjøre for å møte dette. Mer såkalt sponset innhold kan være en del av løsningen. Vi ser også på muligheten for å tilpasse innhold og annonser mot den enkelte bruker. Er du ikke interessert i fotball, skal du ikke behøve å få opp mange fotballsaker i nyhetsstrømmen din.

Jakobsen er heller ikke like negativ til pluss-løsninger som sin kollega.

– Vi må hele tiden se på hva som fungerer. Klarer vi å ha et spennende nok tilbud bak betalingsmuren, vil folk kjøpe tilgang.